"הנה הבחור הנחמד הלזה, מלחמות השם הוא נלחם ומערכותיו נצבות זו לעומת זו. וכאשר שלח ידו ולקח כלי המלחמה אשר נתן ה' בידו- מיד נצח ויפול אויביו לפניו[[1]](#footnote-1)".

 מסכת נזיר דף ד עמוד ב

תניא, אמר שמעון הצדיק: מימי לא אכלתי אשם נזיר טמא חוץ מאדם אחד, שבא אלי מן הדרום יפה עינים וטוב רואי וקווצותיו סדורות לו תלתלים, אמרתי לו: בני, מה ראית לשחת שער נאה זה? אמר לי: רועה הייתי לאבי בעירי, והלכתי לשאוב מים מן המעיין ונסתכלתי בבבואה שלי, ופחז יצרי עלי וביקש לטורדני מן העולם, אמרתי לו: ריקה! מפני מה אתה מתגאה בעולם שאינו שלך, שסופך להיות רמה ותולע'? העבודה, שאגלחך לשמי'! עמדתי ונשקתיו על ראשו, אמרתי לו: כמותך ירבו נזירים בישראל, עליך הכתוב אומר: איש כי יפליא לנדור נדר נזיר להזיר לה'.

**הנזיר הטוב מן הדרום**

1. **האם גם נזירות טהורה פסולה?**

שמעון הצדיק מביע הסתייגות מקרבן נזיר. השאלה היא האם ההסתייגות היא מנזירות בכלל, או מנזירות שנטמאה. לסיפורנו מספר מקבילות. במסכת נדרים[[2]](#footnote-2) הוא מופיע בדמיון רב לסוגייתנו[[3]](#footnote-3), ואף שם מדובר בנזיר טמא. אולם בתוספתא[[4]](#footnote-4) הניסוח הוא: "לא אכלתי אשם נזיר חוץ מאחד". גם בספרי[[5]](#footnote-5) לא מוזכרת טומאה. אפשר שסמכו על כך שהדבר ברור, מאחר שמדובר בקרבן אשם, המובא רק על ידי נזיר שנטמא. אכן כתבו בעלי התוספות כאן[[6]](#footnote-6): "אשם נזיר היה קשה בעיניו לאוכלו, לפי שאינו בא אלא בנזיר שנטמא. **וכיון שנטמא הי' דואג פן מתחרט על נדרו**, שהימים הראשונים נופלין ומביא חולין בעזרה". וכן כתבו ראשונים: "אבל חטאת נזיר דאינו בא על ידי טומאה-- ודאי אכל[[7]](#footnote-7)".

הסוגיה בנדרים מתחילה בדברי המשנה הראשונה:

"כנדרי רשעים -נדר בנזיר ובקרבן ובשבועה.. כנדרי כשרים- לא אמר כלום. כנדבותם- נדר בנזיר ובקרבן". מבררת הגמרא: "מאן תנא דשאני ליה בין נדר לנדבה? לימא, לא רבי מאיר ולא רבי יהודה! דתניא: טוב אשר לא תדור וגו' - טוב מזה ומזה שאינו נודר כל עיקר, דברי ר' מאיר; רבי יהודה אומר: טוב מזה ומזה נודר ומשלם! אפילו תימא ר"מ, כי קא"ר מאיר - בנדר, בנדבה לא קאמר... נדבה דנזירות מאי איכא למימר? סבר לה כשמעון הצדיק[[8]](#footnote-8)". כלומר, גם רבי מאיר, המסתייג לחלוטין מנדרים, מודה במקרה כגון זה של הנזיר מהדרום. ממשיכה הסוגיה:

"מתקיף לה רבי מני: מאי שנא אשם נזיר טמא דלא אכל? דאתי על חטא, כל אשמות נמי לא ליכול, דעל חטא אתו! א"ל ר' יונה: היינו טעמא, כשהן תוהין נוזרין, וכשהן מטמאין ורבין עליהן ימי נזירות מתחרטין בהן, ונמצאו מביאין חולין לעזרה. אי הכי, אפילו נזיר טהור נמי! נזיר טהור לא, דאמודי אמיד נפשיה דיכול לנדור". אין כאן ממש חשש איסור של חולין בעזרה, אלא זהירות יתירה: "לאו חולין גמורין קאמר[[9]](#footnote-9), שאע"פ שמתחרטין לא הותרו מידי נזירותם, דהוא אינו מוחל לעצמו עד שיהיו אחרים מוחלין לו, אלא **כעין חולין** קאמר כיון שאינם מביאין מרצון הלב. וגרסינן בירושלמי: סבר שמעון הצדיק בני אדם מתוך הקפדה הם נודרים. מכיון שהם נודרים מתוך הקפדה, סופו לתהות. וכיון שהוא תוהא, נעשו קרבנותיו כשוחט חולין בעזרה. וזה- מתוך ישוב נדר פיו ולבו שוין[[10]](#footnote-10)". מירושלמי זה משמע שלדעה זו ההסתייגות היא מכל נזירות:

"תני בשם רבי יודה: חסידים הראשונים מתאוין להביא קרבן חטאת. לא היה המקום מספיק בידם חט, והיו נודרים בנזיר בשביל להביא קרבן חטאת. ר"ש אומר **חוטאים היו** שהיו נודרים בנזיר שנא' [במדבר ו יא] וכפר עליו מאשר חטא על הנפש. חט זה על נפשו שמנע עצמו מן היין. **ואתייא דשמעון הצדיק כר"ש[[11]](#footnote-11)**". נראה שזו גם מסקנת התלמוד הבבלי:

"אמר אביי: שמעון הצדיק ורבי שמעון ור' אלעזר הקפר, כולן שיטה אחת הן דנזיר חוטא הוי. שמעון הצדיק ורבי שמעון - הא דאמרן; ורבי אלעזר הקפר ברבי - דתניא, ר' אלעזר הקפר ברבי אומר: וכפר עליו מאשר חטא על הנפש - וכי באיזו נפש חטא זה? אלא שציער עצמו מן היין[[12]](#footnote-12), והלא דברים ק"ו: ומה זה שלא ציער עצמו אלא מן היין נקרא חוטא, המצער עצמו מכל דבר על אחת כמה וכמה! מכאן, כל היושב בתענית נקרא חוטא. והדין קרא בנזיר טמא כתיב! משום דשנה בחטא הוא[[13]](#footnote-13)". לפי הנימוק של צער מן היין, ההסתייגות היא מנזירות טהורה, וכל שכן מנזירות טמאה.

אכן, מצינו ששמעון הצדיק העדיף למחוק נזירות מאשר להביאה לידי גמר:

"תני שלש מאות נזירין עלו בימי שמעון בן שטח. מאה וחמשים מצאו להם פתח ומאה וחמשים לא מצאו להם. אתא גבי ינאי מלכא אמר ליה: 'אית הכא תלת מאוון נזירין בעיי תשע מאוון קרבנין. הב את פלגא מן דידך ואנא פלגא מן דידי'. שלח ליה ארבע מאה וחמשין. אזל לישנא בישא אמר ליה: 'לא יהיב מדידיה כלום''. שמע ינאי מלכא וכעס .שמע שמעון בן שטח וערק[[14]](#footnote-14) ".

לפי מסקנת אביי, נראה שדעת שמעון הצדיק אינה להלכה, שכן נאמרה כ'שיטה' ואין הלכה כשיטה[[15]](#footnote-15).

באמת הכריע הנצי"ב: "כל זה הוא רק לר' שמעון דס"ל כשמעון הצדיק.. אבל אנן לית לן כר' שמעון הצדיק, א"כ דרשה דלה' ע"כ לנזירות שמשון, והיינו טעם משנתינו ופסק הרמב"ם ז"ל[[16]](#footnote-16)".

יש להעיר שבפשט הכתובים ישנה נזירות רצויה:

"(יא) וָאָקִ֤ים מִבְּנֵיכֶם֙ לִנְבִיאִ֔ים וּמִבַּחוּרֵיכֶ֖ם לִנְזִרִ֑ים הַאַ֥ף אֵֽין־זֹ֛את בְּנֵ֥י יִשְׂרָאֵ֖ל נְאֻם־ה':

(יב) וַתַּשְׁק֥וּ אֶת־הַנְּזִרִ֖ים יָ֑יִן וְעַל־הַנְּבִיאִים֙ צִוִּיתֶ֣ם לֵאמֹ֔ר לֹ֖א תִּנָּבְאֽוּ[[17]](#footnote-17)". האלשיך אכן דייק בכתובים:

"אמר בחוריכם לרמוז ענין שמעון הצדיק... וזה ירמוז פה באומרו ו**מבחוריכם,** שהוא מהבחורים הנודרים נדר נזיר, בל יטעם בחרותם אחרי יצרם, הם אשר הקמתי אני לנזירים". גם למדרש ישנה עין טובה לנזיר, לפחות טהור:

"בא וראה שכל מי שמקדש את עצמו מלמטה מקדישין אותו מלמעלה. זה, לפי שמזיר את עצמו מן היין ונוהג צער בעצמו שלא יגלח ראשו כדי לשמור עצמו מן העבירה- אמר הקדוש ברוך הוא:הרי הוא **חשוב לפני ככהן גדול**. מה כהן אסור ליטמא לכל המתים, אף נזיר אסור ליטמא לכל המתים. מה בכ"ג כתיב: (ויקרא כא) כי נזר שמן משחת אלהיו עליו, אף בנזיר הוא אומר: כי נזר אלהיו על ראשו. מה בכהן כתיב: (דברי הימים א כג) ויבדל אהרן להקדישו קדש קדשים, אף נזיר נקרא קדוש, שנא': כל ימי נזרו קדוש הוא לה'. בא וראה כמה **המצות** מעטרות את ישראל, והלא גדול שער ניוול הוא לאדם שהוא אינו חופף ראשו ,ולפי שהוא מגדלו לשם שמים- קראו הכתוב עטרה לראשו, הה"ד כי נזר אלהיו על ראשו[[18]](#footnote-18)".

1. **הקרבנות המדוברים**

 על חטאת לא דנו, "דכיון דמצינו דבאה על הספק, סגי בעלילה כל דהו שלא ייחשב חולין בעזרה... כ"ש בנד"ד. אף דיש לחוש שמא תוהה על נזירותו, מ"מ אין בהחטאת העוף שום סרך של חולין בעזרה[[19]](#footnote-19)".

"כתב הרא"ש בנדרים שם : "הוא הדין נמי דלא הוה אכל קרבנותיו שהביא אחר שמנה **נזירות טהרה**, דכיון שנתחרט בטומאתו הוי כאילו נעקר נדרו[[20]](#footnote-20)... ב"עיון יעקב" כתב לפרש ד"מן הדרום" היינו מלשכה דרומית מזרחית ששם היו הנזירים מבשלים את שלמיהם, ולפי דבריו נמצא שהיו אלו קרבנות טהרה, אלא שנטמא נזיר זה תחילה"[[21]](#footnote-21).

1. **הנזיר המופלא**

בפרטי הסיפור כמה שאלות:

"ראוי לשום לב ולהבין דברי חכמים: 1.מה משמיענו הגמרא בזה שהנזיר היה יפה עינים וטוב רואי וקווצותיו סדורות לו תלתלין, מאי יחוס בזה, הלא עינינו רואות כל בחורי קלי הדעת הולכים בחושך ושערותם סדורות תלתלין. 2.וגם קשה דקדוק הלשון אומרו מה ראית להשחית שערך **זה** נאה, ומהראוי לומר שערך נאה בלא 'זה' 3.וגם מה שהשיב לו הנזיר רועה הייתי לאבא בעירי, מה נפקא מינה אם היה רועה לאבא[[22]](#footnote-22) או לעצמו[[23]](#footnote-23)". נוסיף ונשאל: 4.מדוע שנו שבא מן הדרום ו5.במה פחז עליו יצרו. באשר לשאלה האחרונה המאירי בנדרים כותב: "להיות רדוף אחר התאוות". בפירוש המיוחס לרש"י בנדרים כתב דרך כלל: "להביאני לידי מעשים רעים". נראה שלפי ההקשר מדובר בעריות[[24]](#footnote-24) אולי אפילו משכב זכור[[25]](#footnote-25). בשיטה מקובצת בסוגייתנו הציע: "נבהל מרוב יופיו ובקש להשתחוות לו. הר' עזריאל ז"ל". הרב חנן פורת הציע ש"חששו של הנזיר.. נעוץ הוא בעצם ההיגררות ל'התאהבות עצמית', המביאה ל...גאווה[[26]](#footnote-26)".

המהרש"א מתמקד במצוות כיבוד הורים:

"4.רמז שבא מדרום שהיה חכם כמ"ש הרוצה להחכים ידרים. ואמר שאע"פ כן 3.היה רועה לאביו במצות כבוד אב. ואמר גם בעירו, במקום שהיה מכירין בו ובמעלתו. ו..פחז עליו היצר הרע להתגאות 5.וכי איש כמוהו במעלת החכמה ויפה עינים **יהיה רועה!?** וז"ש שביקש לטורדו מן העולם- **לעבור על מצות כבוד אביו** שנאמר בו למען יאריכון ימיך גו' ואמר מפני מה אתה מתגאה שלא להיות עוד רועה לאביך שסופך למות ע"י שתעבור מצוה זו של כבוד אב והוא ענין מעשה אבשלום..[[27]](#footnote-27)". משלים דרך זו בבן יהוידע[[28]](#footnote-28) "בשביל כבוד אבי לא הייתי בוש מלהיות רועה".

ההשוואה לאבשלום היא בכמה פנים

"גם אבשלום, כמו הנזיר 'יפה תואר' "וּכְאַבְשָׁלוֹם לֹא הָיָה אִישׁ יָפֶה בְּכָל יִשְׂרָאֵל לְהַלֵּל מְאֹד מִכַּף רַגְלוֹ וְעַד קָדְקֳדוֹ לֹא הָיָה בוֹ מוּם (שמואל ב יד, כה).

הביטוי ליופיו של אבשלום הוא שערו, כפי שמעיד הפסוק "וּבְגַלְּחוֹ אֶת רֹאשׁוֹ וְהָיָה מִקֵּץ יָמִים לַיָּמִים אֲשֶׁר יְגַלֵּחַ כִּי כָבֵד עָלָיו וְגִלְּחוֹ וְשָׁקַל אֶת שְׂעַר רֹאשׁוֹ מָאתַיִם שְׁקָלִים בְּאֶבֶן הַמֶּלֶךְ".

..על פי המשנה בסוטה אבשלום נתגאה בשערו לפיכך נתלה בשערו (סוטה א, ח). בסיפור המרד אבשלום ברח מירושלים דרומה לחברון כדי לנהל את המרד נגד דוד שבירושלים (שמואל ב טו, ז-ט) כמו הנזיר, שגם הוא עולה מהדרום לירושלים.

אבשלום ירד לדרום אך לא רק בשביל לתכנן את המרד, אלא, אומרים חז"ל, כדי לקיים את נדריו לה', שהיו אלו נדרי נזירות. התגברות יצרו של הנזיר אירעה כאשר רצה לשאוב מים מן המעיין, מקום המלכת מלכי שושלת בית דוד. דומה כי הסיפור המובא בגמרא בהקשר של הדיון האם נזיר חוטא או לא, מוכיחה את יכולת התשובה, יכולת התיקון. ההשוואה והדמיון לאבשלום ולדוד, באה אולי ללמוד כי בו במקום ובאותו מעשה שאדם חטא, אדם גם יכול לתקן.

היופי אינו דבר פסול, אם יש הכרה שהוא לא של האדם אלא מאתו יתברך ומילא אינו מהווה מקור לגאווה[[29]](#footnote-29) ".

הרב חנן פורת שם את הדגש על אובדן העצמיות: " 'למה **אתה** מתגאה' היינו: אינך אלא כח חיצוני המבקש לכפות עלי לפגוע במהותי העצמית בעל כרחי... נאמר בנזיר: "ביום מלאת ימי נזרו יביא אותו...רש"י מציין על פי הספרי: .. את עצמו... מבאר המשך חכמה: אימתי מסתיימת הנזירות והאדם שב לשלמותו? כשכוחות יצרו לא יוליכהו שולל והוא מסתכל על ענייני יצרו כעל מפעלות אחרים (במבט אובייקטיבי...) ולכן אמר שהוא מביא את עצמו כמביא איש אחר. והוא הדין אפוא בנזיר מן הדרום המתייחס ליצרו כאל גורם חיצוני וזר לו[[30]](#footnote-30)".

בשם רבי זאב-וולף מזיטומיר ביארו בדרכי החסידות:

"טוב רואי[[31]](#footnote-31), הכוונה בטוב ראייתו שהיה חכם גדול הכולל, ובינה יתירה נודעת לו לראות בכל מקום התלבשות אלהות, וזה נקרא באמת טוב רואי שאינו רואה כי אם אלהות המלובש בכל דבר בעולם, וקווצותיו סדורות לו תלתלין, נודע מספרים (פרע"ח שער הציצית פ"ג) שהשערות רומזין למותרי מוחין, שדוחין לחוץ את השערות, ולכן בחינת מותרות של אדם מכניס אותן גם כן לבחינת שערות, ובאותו הנזיר היו סדורות לו בחינת שערותיו המורים מותרות, הכל בהדרגה ובמתון **רק לשם שמים** בהתקשרות והתלהבות הבורא, לא לטובות הנאות עצמו ,כי אם להכניס בהם 4. חכמה עליונה.. אשר זאת תורת האדם לחבר חכמה תתאה לחכמה עלאה (עיין זוה"ק ח"א לא, ב), והיינו בהכניסו החכמה אל פרטי מעשיו.. מה ראית להשחית שערך, כלומר מה ראית על ככה לדחות מעליך בחינות השערות המורים מותרי מוחין, כיון שהן סדורות תלתלין, **1.הכל בהדרגה ובהתקשרות הבורא**, אדרבא זה נאה לו, כלומר שערות כאלו נאים ויפים מתקבלים לרצון לפניו יתברך, ומה לך להשחית אותם, ומי יתן והיה כל אחד ואחד מישראל יהיו להם בחינת שערות שדורות כאלו, להעלות את מותרי המוחין למרום שבתם ולמקורם[[32]](#footnote-32).. השיב לו, 3.רועה הייתי לאבא, ידוע חכמה מורה לאבא עלאה (זוה"ק ח"ג פב, א), וזאת עבודתי להכניס החכמה אל פרטי המדריגות הנפעלים בעולם, לחבר חכמה עלאה לחכמה תתאה, והלכתי למלאות מים מן המעיין, כלומר להכניס מלוי הארה עליונה בהתפשטות החסדים הנקרא מים (זוה"ק השמטות רסא, ב), מן המעיין מחכמה עליונה שמשם נמשך קו החסדים כנודע (תיקו"ז תיקון סט קו, ב), וזאת מגמתי להעלות הכל על השורש, ונסתכלתי בבואה שלי.. כיון שראיתי ככה שאוכל לבא ח"ו לידי גדלות והתפארות בני אדם, כי כן דרכו של הצדיק ועניו דשייף ועייל ושייף ונפיק כנזכר, לזה אמרתי לו: רשע העבודה שאגלחך לשמים, מיד עמדתי ונשקתיו על ראשו[[33]](#footnote-33), אמרתי בני כמותך ירבו נוזרי נזירות בישראל, לשוב אל קונם 2.אפילו **מנדנוד קל** אשר רואה למרחוק שיוכל לבא לידי חטא ח"ו, וזה נקרא תגלחת שער המורא מותרי מוחין.

והנה בבחינת השלכת שער יש שתי סוגי בני אדם, יש נולד קדוש מבטן אמו, ומקדש ומטהר את עצמו כל ימי חייו ממותרות ולא טעם טעם חטא מעולם, וסוג ב' המקדשים ומטהרים את עצמם מעונות וחטאים וגנות מדותם ומרבים בגדרים וסייגים, כי הם צריכים לכפול שמירתם בשימור רב לבל יכנס זר במחיצתם.. הבעל תשובה כשמסיר מעליו המותרות שעשה מתחלה נקרא גבח, ואישים המשכילים אשר קדוש יאמר להם מבטן אמם, אפשר לכנותם ולתוארם בלשון קרח".

הבן איש חי שואל מדוע לא גילח הדרומי את שערו אצל הספר. הוא מציע ש"רצה לעשות לשערו, שבו הייתה התעוררות היצר הרע בקרבו, גילוח על ידי מצווה גדולה של נזירות והבאת קרבן, כדי שתגין מצווה זו עליו לעשות פרי קיים.. שלא ישוב עוד היצר הרע להתעורר... עליך הכתוב אומר.. יפליא.. שעושה נדר נזרו בדרך הפלא ופלא, שהוא נגדיי לחומר הטבעי[[34]](#footnote-34)".

נסיים בדברי פרופסור שלום רוזנברג:

"הרועה מן הדרום מעלה מיד בזכרוננו את דמותו של נרקיסוס, גיבור המיתולוגיה היונית. נרקיסוס בעל היופי המהמם, עבר ליד אגם והתכופף כדי לשתות ממנו מים. הוא ראה את בבואתו שנשקפה אליו מן המים, התאהב בה, ולא יכול היה להתנתק ממנה עד שמת. מדמו צמח הנרקיס. מכאן המושג 'נרקיסיזם', המתאר את התמקדות האדם בעצמו, ללא יכולת להרגיש אמפתיה כלפי הזולת.. הנרקיסיזם "הנורמלי", היא תסמונת המלווה את האנושות בכל הדורות. היא תוקפת בעיקר את המוכשרים ובעלי שאר רוח, וזאת כדי לקיים את דברי הזקן המיסתורי שאמר לאביי (סוכה דף נב עמוד א). "כל הגדול מחבירו, יצרו גדול הימנו". תלתלי השערות הם משל. בני האדם יכולים להיות מאוהבים בעצמם בגין יופיים, אך גם בגלל נועזותם, הצלחתם הכלכלית או הפוליטית, ברק חכמתם או מכחול אומנותם, הקסם שבקולם או המגנטיות שבהופעתם. במדרגתם, כבר לא זקוקים לשקול הדעת או לבוחן המציאות. כך נכשלים גנרלים ונשיאים ואף נזירים ולויים. כך כותב הנצי"ב על טהרת הלויים הכוללת גילוח השערות..: (העמק דבר, במדבר ח, טו): "כי מעלת האדם כשם שהיא מגביה לב האדם בדרכי ה', כך יש להיזהר שלא תוסיף מכשול על ידי גאּות... ונמצא הקריבה לקדושה גורם לטומאה". ההד והשערות לסיפור היווני על נרקיסוס יש פרק נוסף. אחת הנימפות, אותן דמויות נשיות המאכלסות את הטבע, שלב ביניים בין האלים לבני האדם, התאהבה נואשות בנרקיסוס. הייתה זאת 'אֶּכֹו'' eco = דהיינו 'ההֵד'. נרקיסוס דחה אותה בזלזול. הנימפה נמוגה מצער, כשרק הקול נשאר ממנה. או אז, דחפה נמסיס, אלת הנקמה, את נרקיסוס לאירוע שיביא את מותו. אכן, המיתולוגיה היוונית השליכה על האלים את עולמו הפנימי של האדם, מכאן חשיבותה לא לתיאולוגיה, אלא להכרת הפסיכולוגיה האנושית. אלא שבסיפור זה, המיתולוגיה טעתה. אדרבה, נרקיסוס היה המאוהב בהד, בהד שלו עצמו. נרקיסוס זקוק תמיד לאנשים שיהוו הד לדבריו, לחלומותיו ולהזיותיו. ולפיכך, התלמידים הנאמנים והמעריצים העיוורים המלווים אנשים גדולים, עלולים לגרום להם לאבד את דרכם[[35]](#footnote-35)".

1. עקידת יצחק במדבר שער עג (פרשת נשא) [↑](#footnote-ref-1)
2. נדרים דף ט עמוד ב. [↑](#footnote-ref-2)
3. ההבדל הבולט הוא ששם היצר קרוי 'רשע' ולא 'ריקה'. [↑](#footnote-ref-3)
4. תוספתא פרק ד הלכה ז. [↑](#footnote-ref-4)
5. ספרי במדבר פרשת נשא פיסקא כב. [↑](#footnote-ref-5)
6. ד"ה לא אכלתי. [↑](#footnote-ref-6)
7. שיטה לחכמי איוורא (בשיטת הקדמונים). [↑](#footnote-ref-7)
8. נדרים דף ט.

 [↑](#footnote-ref-8)
9. גם המאירי דוחה אפשרות זו. [↑](#footnote-ref-9)
10. רשב"א מסכת נדרים דף ט עמוד ב. [↑](#footnote-ref-10)
11. ירושלמי מסכת נדרים פרק א סוף הלכה א. [↑](#footnote-ref-11)
12. "נצוצין וחלקים של נשמות מגולגלים במאכל ומשתה, ועל ידי האכילה והשתיה שיעשה האדם בברכה נתקנין ועולין. וכמו שאמרו.. 'רעבים גם צמאים נפשם **בהם** תתעטף' – מילת 'בהם' קאי על האוכלין ומשקין. ונמצא זה שנדר.. חוטא לנפשו, שלא תקח חלקים המגולגלים" (בן יהוידע, סוף פרק ראשון בנדרים). [↑](#footnote-ref-12)
13. מסכת נדרים דף י עמוד א. [↑](#footnote-ref-13)
14. ירושלמי נזיר פרק ה הלכה ג. [↑](#footnote-ref-14)
15. "כלל זה אמור בגאונים וראשונים, ויש לו מקור בגמרא: "לאו הלכתא איתמר אלא שיטה איתמר" טעם הדבר הוא לפי שאם מונים את החכמים העומדים בשיטה זו, הרי זו הוכחה שהחולקים עליהם הם הרבים, ומנו את המיעוט בשביל קיצור, ויחיד ורבים הלכה כרבים". (אנציקלופדיה תלמודית כרך א, אין הלכה כשיטה (מתחיל בטור תרטז). בענייננו כתב הרשב"א שכלל זה **אינו** תקף (שו"ת חלק א סימן תלא). [↑](#footnote-ref-15)
16. מרומי שדה. **הרחבה ביחס בין שיטות התנאים בבירור הלכה לנדרים, סוף דף ט.** [↑](#footnote-ref-16)
17. עמוס פרק ב. [↑](#footnote-ref-17)
18. במדבר רבה פרשת נשא פרשה י אות יא. מקורות בשבח הנזירות בחסידות ובכתבי הרב קוק ליקט הרב נעם ורשנר בספרו ראשית הנזר במבוא, עמוד 7 בהערות. תודתי נתונה לו על הרשות אשר נתן לצטט מספרו. [↑](#footnote-ref-18)
19. "עפ"י המבואר בדף י"ט א' ובתוס' שם, דאף אי בעל מיעקר עקר מ"מ יוקרב חטאת העוף, (דף על הדף בשם אמרות משה בסו"ס אגרות ורשימות קהלות יעקב (סי' נ"א ס"ק א') . [↑](#footnote-ref-19)
20. "וראה מה שהביא ב"ארזי הלבנון" אות עג בשם "חסדי דוד", שהכריח שנזיר זה הבא מן הדרום הביא קרבנות טהרה, והוכיח מזה כהרא"ש". [↑](#footnote-ref-20)
21. חברותא בסוגיתנו הערות 15-16. [↑](#footnote-ref-21)
22. אכן בתוספתא פרט זה אינו מופיע. [↑](#footnote-ref-22)
23. אור המאיר ויקרא פרשת תזריע. [↑](#footnote-ref-23)
24. על פי שו"ת יביע אומר חלק ו - אורח חיים סימן יב. [↑](#footnote-ref-24)
25. ערוך, ערך פחז. [↑](#footnote-ref-25)
26. מעט מן האור, במדבר עמוד 43. [↑](#footnote-ref-26)
27. מהרש"א נדרים דף ט עמוד ב. [↑](#footnote-ref-27)
28. בנדרים. [↑](#footnote-ref-28)
29. שמואל תמיר, פורטל הדף היומי לנדרים. [↑](#footnote-ref-29)
30. מעט מן האור במדבר, עמוד 44. [↑](#footnote-ref-30)
31. "לשון מליצה נקט, על יופי וטוב הנפשי" (בן יהוידע). [↑](#footnote-ref-31)
32. "טוב רואי, כמו דכתיב גבי דוד בשמואל א טז, להראות שהיה דומה לדוד בכל מילי.. ובדוד מצינו 'ולבי חלל בקרבי', שהיה יכול לכוף ליצרו. **לכך שאל לו: מה ראית להשחית שערך זה"** (עיון יעקב לנדרים). [↑](#footnote-ref-32)
33. "כי החכמה היא בראש" (בן יהוידע בנדרים. שם מוסיף דברים על פי רמז). [↑](#footnote-ref-33)
34. בניהו על נדרים. [↑](#footnote-ref-34)
35. <https://www.shalomrosenberg.com/wp-content/uploads/2019/07/%D7%A0%D7%A8%D7%A7%D7%99%D7%A1%D7%95%D7%A1-%D7%95%D7%94%D7%A8%D7%95%D7%A2%D7%94.pdf> [↑](#footnote-ref-35)